Падчас адкрыцця вясенняга семестра рухальнай актыўнасці атрымаў старт і новы праект Dream TeamBSUIR, у рамках якога пачнецца падрыхтоўка да Мінскага паўмарафону — 2017, які традыцыйна праходзіць у Дзень горада ў верасні. Ініцыятар гэтага праекта Таццяна Печань, асістэнт кафедры сістэм тэлекамунікацый БДУІР, якая ўпершыню прабегла Мінскі паўмарафон у 2015 годзе, удзельнічала ў паўмарафонах у Адэсе, Барселоне, Кіеве — усяго ў пяці паўмарафонах за мінулы год. Зараз Таццяна Міхайлаўна збірае каманду жадаючых, і першыя аматары бегу ў хуткім часе распачнуць трэніроўкі — і не толькі на стадыёне ўніверсітэта, а і ў маляўнічых месцах горада, напрыклад, каля Цнянскага вадасховішча, на тэрыторыі лесапаркавых зон. Ініцыятар праекта спадзяецца, што актыўная група далучыць да заняткаў іншых студэнтаў, выкладчыкаў.